**Materská škola**

**na Ul. francúzskych partizánov 19, 038 61 Vrútky**

**Správa o výchovno-vzdelávacej činnosti,**

**jej výsledkoch a podmienkach materskej školy**

 **Materská škola Ul. Francúzskych partizánov 19 Vrútky**

 **za školský rok 2016/2017**

 Spracovala: Bc. Mariana Markovičová

 riaditeľka MŠ

**1. Identifikačné údaje o MŠ**

**Názov : Materská škola Ul. Francúzskych partizánov 19 Vrútky**

**Adresa: Ul. francúzskych partizánov 19, 038 61 Vrútky**

**Kontakt: č .t**.:043 4284120

 **e-mail**: mspaletko°gmail.com

 **web**: www. mspaletko.sk

**Zriaďovateľ materskej školy:** Mesto Vrútky, Námestie S. Zachara 4, 038 61 Vrútky

**Riaditeľka MŠ:** Bc. Mariana Markovičová

**Vyučovací jazyk:** slovenský

**Rada školy:**  **má 11 členov pracuje,** posledná voľba prebehla v r. 2015

 2 za pedagogických zamestnancov

 4 za rodičov

 1 za prevádzkových pracovníkov

 4 delegovaní MsZ Vrútky

**Metodický orgán školy:** Metodické združenie pri MŠ Ul. francúzskych partizánov 19, 038 61 Vrútky

Vedúca MZ : Mgr. Ľubica Mafková

MZ pracovalo podľa plánu a stretlo sa 4 krát počas šk. roka

**Pedagogická rada** pracovala podľa plánu pedagogických rád a stretla sa 4krát do roka a medzitým sa uskutočňovali krátke operatívne porady

**2. Údaje o počte tried detí zapísaných do MŠ k 15. 09. 2016**

**(údaj k 15. 09. 2016)**

Počet tried: 3

Počet detí: 67

Predškolákov: 24

(údaj k 30. 06. 2017)

Počet tried: 3

Počet detí : 69

Predškolákov : 24

.

 Do prvého ročníka ZŠ v školskom roku 2017/2018 bolo zapísaných 22detí, dve deti majú odloženú školskú dochádzku.

**3. Zamestnanci MŠ**

Celkový počet zamestnancov materskej školy je 12

Pedagogickí zamestnanci: riad. školy

 učiteľky MŠ 5

Nepedagogickí zamestnanci: 6 (vedúca ŠJ 0,8 úväzkom, hlavná kuchárka, pomocná kuchárka, školníčka, upratovačka, sezónny kurič).

**3. 1: Kvalifikovanosť zamestnancov**

Kvalifikovanosť : 6

Nekvalifikovanosť: 0

Spolu 6 plne kvalifikovaných pedagogických zamestnankýň ( tri s vysokoškolským vzdelaním II. stupňa, jedna s vysokoškolským vzdelaním I. stupňa a dve so stredoškolským odborným vzdelaním).

**3. 2.Ďalšie vzdelávanie pedagogických zamestnancov**

Dve pedagogické zamestnankyne majú 1. atestáciu

 V uplynulom školskom roku absolvovala jedna pedagogická zamestnankyňa aktualizačné vzdelávanie na tému ,,*Vytváranie pozitívnej klímy v školách a škol. zariadeniach formou soc. dialógu“* jedna ukončila inovačné vzdelávanie na tému,, *Počítačové grafické programy a ich využitie v edukačných procesoch výtvarnej výchovy“.* Dve pedagogické pracovníčky sa zúčastnili semináru na tému *Rozvoj funkčnej gramotnosti* a jedna semináru *Agresia u detí predškolského veku.* Svoje vedomosti si p. uč. prehlbovali štúdiom odbornej literatúry a časopisov – *Naša škola, Predškolská výchova, Škola*, ktoré odoberá naša materská škola a štúdiom zakúpených odborných publikácií. Svoje poznatky zo štúdií a absolvovaných vzdelávaní si navzájom odovzdávali na pravidelných Metodických združeniach.

Absolvované vzdelávania:

Funkčné vzdelávanie 1x

Informačno – digitálne technológie 2x

Obsahová reforma 1x

Školský manažment 1x

Kreslenie v grafickom programe TuX paint 1x

1.Atestácia 2x

Interaktívna tabuľa vo VV činnosti MŠ 2x

Práca s digitálnou hračkou BEE BOT 2x

Kreslenie v grafickom programe RNA 1x

Učiť moderne, inovatívne a kreatívne 1x

Využívanie interaktívnej techniky 1x

Vplyv sociálneho prostredia na rozvoj osobnosti 1x

Počítačové grafické programy a ich využitie v edukačných procesoch výtvarnej výchovy 1x

Vytváranie pozitívnej klímy v školách a škol. zariadeniach formou soc. dialógu 1x

Orientácia v priestore a priestorová predstavivosť 1x

Využívanie interaktívnej techniky vo vyučovacom procese 1x

Rozvoj grafomotoriky pomocou výtvarných činností 1x

Uplatnenie multikultúrnej výchovy vo vyučovacom procese 1x

Uplatnenie osobnostného, sociálneho a morálneho rozvoja vo vyučovacom procese 1x

Informačno- komunikačné zručnosti pedagogických a odborných zamestnancov 1x

Problémové oblasti: vzhľadom na častú chorobnosť p. učiteliek je problematické sa zúčastňovať seminárov a workshopov, pretože nie je možné zabezpečiť prevádzku materskej školy.

**4. Prezentácia na verejnosti.**

 Materská škola pravidelne prezentuje svoje aktivity článkami v mestskom časopise *Vrútočan* a vytvorili sme aj novú webovú stránku školy, financie potrebné na jej zrealizovanie sme získali sponzorsky. Pre rodičov sme uskutočnili tvorivé dielne k Veľkej noci. Deti sa prezentovali **kultúrnymi vystúpeniami na Dni zdravej výživy, na Dni MŠ, Na Dni Zdravia** v spolupráci s ČK a záchrannou službou FALC a na **besiedkach pre** **rodičov**.

Zapojili sme sa do okresnej súťaže ***Turčiansky detský trojboj,***na ktorom sa zúčastnili predškoláci. Prezentovali sme sa aj na ***Jarnom behu mesta Vrútky***, v ktorom sme získali dve miesta.

Detské výtvarné práce boli zasielané a ocenené v rôznych **výtvarných súťažiach**:

* vo výtvarnej súťaži s medzinárodným zastúpením *Žitnoostrovské pastelky*
* vo výtvarných súťažiach organizovaných CVČ Domino – získali sme druhé miesto
* v súťaži Turiec maľovaný, v ktorej sme získali jedno ocenenie
* v súťaži Bohúňova paleta
* v súťaži Vesmír očami detí

Deti MŠ prezentovali naše meno v spolupráci so ZUŠ Frica Kafendu vo Vrútkach v tanečnom vystúpení a v spomínaných výtvarných súťažiach.

Tanečné vystúpenie detí prezentovali na besiedkach pre rodičov a na kultúrnych programoch.

**5. Aktivity školy**

* beseda s policajtom - 9, 6/ 2016, 2017
* exkurzie na rôznych pracoviskách /rybárstvo, autoservis, stavebniny, pošta, záhradníctvo, autoservis, MÚ, pamätná izba H. Zelinovej, FALC -1,2, 3/2017
* Deň strašidiel – odstránenie strachu z neznámeho priamou skúsenosťou -11/2016
* dopravná súťaž - 9/2016
* besedy s MP- drogová prevencia, bezpečné správanie na ulici i doma - 1,6/ 2017
* návštevy Mestskej knižnice Sivá húska podľa plánu predčitateľskej gramotnosti – 3/2017
* land art- 12/2016
* karneval – 2/2017
* Deň bielej paličky – 10/2016
* Týždeň zdravej výživy – 10/2016
* Beseda so stomatologičkou- 10/2016
* Deň zdravia - 1/2017
* Divadelné predstavenia – 10
* Návšteva sférického kina na tému Vesmír - 2/2017
* Aktivity s UNICEF- predaj pohľadníc -12/2016
* Koncert v ZUŠ - 12/2017
* Výtvarné aktivity v ZUŠ – umenie pre deti - 5/2017
* Týždeň detských radostí - 6/2017
* Čitateľská súťaž ,,Uhádni rozprávku“ - 3/2017
* Návšteva v ZŠ na otvorenej hodine - 1/2017
* Deň národov - 6/2017
* súťaž Poznaj svoju krajinu a svoje mesto - 3/2017
* Návšteva múzea slovenskej dediny - 6/2017
* Ľudový koncert - 3/2017
* Návšteva výstavy ľudových krojov - 4/2017
* experimentálne aktivity raz mesačne
* prírodne experimentálne aktivity Malí prírodovedci -5/2017
* akcia ,,Čistíme les“ – 5/2017
* návšteva hasičského múzea - 6/2017
* Deň mlieka na farme - 5/2017
* Turčiansky atletický trojboj – 6/2017
* Beh mesta Vrútky -5/2017
* MDD v Kriváni – 6/2017
* Škola v prírode v Brezovici- 6/2017
* Plavecký výcvik – 11/2016
* Lyžiarsky výcvik – 1/2017
* Školská olympiáda – 6/2017
* Beseda so včelárom – 5/2017
* Návšteva Turčianskej galérie – 6/2017
* Rozlúčka predškolákov – 6/2017

**6. Projekty školy**

 Materská škola pracovala na vlastnom projekte s názvom **,,*Paletko separuje“****.* Projekt je zameraný na poznávanie a ochranu životného prostredia a separáciu odpadu. Pravidelne sme uskutočňovali eko–vychádzky, starali sa o bylinkovú záhradku, uskutočnili akciu Čistý les “ v rámci, ktorej sme pozorovali eko– systém a vyčistili s deťmi úsek lesa, sušili liečivé byliny a varili z nich liečivé čaje. V zime sme opäť postavili vtáčiu búdku a vyrábali semienkovú guľu. V apríli sme uskutočnili v spolupráci s rodičmi tvorivé dielne s názvom Separáčik a uskutočnili výskum na tému ,,Kde sa podela voda“ a separovali odpad spolu s deťmi.

V uplynulom školskom roku sme naďalej pracovali v rámci projektu ,,***Škola priateľská deťom“***, ale už iba ako škola spolupracujúca z dôvodu finančného, predávali sme vianočné pohľadnice, každý mesiac deti v rôznych aktivitách poznávali práva detí a v akcii Deň národov sa oboznámili so životom detí v iných krajinách, s ich kultúrou a národnými tradíciami. Pracovali sme s knihou ,,Čarovná hračka“

V školskom projekte ***,,Na ľudovú nôtu“*** bolo cieľom sprostredkovať deťom ľudové tradície, zvyky, piesne a rozprávky. Projekt bol orientovaný na ročné obdobia a zvyky počas týchto období. V projekte boli okrem iných uskutočnené akcie ako: jesenné dobroty, Vianoce, fašiangy, Morena, celoškolský koncert ľudových piesní, pri ktorom deti vystupovali v zapožičaných krojoch, navštívili sme skanzen – poznávali ľudovú architektúru. Návšteva výstavy ľudových krojov v Kriváni bola pre deti pripomenutím minulých časov, zapojili sa do výtvarnej súťaže Turiec maľovaný a navštívili Turčiansku galériu, kde pozorovali umelecké diela zobrazujúce ľudové motívy.

V týždennom projekte **,,*Včela medonosná“*** deti pozorovali včely na lúke, v úle, výtvarne ich zobrazovali, oboznámili sa s ich úžitkom a v besede so včelárom spoznali ich spôsob života a obživy, v experimentálnych činnostiach pozorovali ich schopnosti a zvláštnosti.

**7.Údaje o výsledkoch Štátnej školskej inšpekcie**

 Posledná komplexná školská inšpekcia bola vykonaná v roku 2011 Štátnou školskou inšpekciou .

Predmet školskej inšpekcie: Súlad školského vzdelávacieho programu so štátnym vzdelávacím programom v materskej škole.

*Závery*: ŠkVP, podľa ktorého sa uskutočňovalo predprimárne vzdelávanie v MŠ vychádzal z cieľov a princípov školského zákona a ŠVP. Obsahoval povinné oblasti, ktoré prezentovali profiláciu MŠ a jej zámery na najbližšie obdobie /spojenia umenia s reálnym životom a prírodou/.Ciele školy zodpovedali reálnym podmienkam a tradíciam / výtvarné aktivity, návštevy kultúrnych inštitúcií, športové výcviky, edukačné projekty, krúžková činnosť a pod./ súvisiacich s rozvíjaním kľúčových kompetencií, formálnym nedostatkom boli chýbajúce kontaktné údaje o škole a zriaďovateľovi.

*Stav a úroveň školského vzdelávacieho programu boli na veľmi dobrej úrovni.*

**8. Priestorové a materiálno-technické podmienky**

 Materská škola je umiestnená v rekonštruovaných priestoroch prispôsobených svojimi interiérovými a pracovnými podmienkami na prevádzku materskej školy. V priestoroch materskej školy sa nachádzajú tri triedy. V uplynulom období bola uskutočnená sanácia jednej triedy a riaditeľne. Materská škola bola vybratá do projektu na rozšírenie kapacity materskej školy, ktorá bude realizovaná v budúcom šk. roku. Bude potrebná aj rekonštrukcia jednej umyvárne, výmena osvetlenia a rekonštrukcia vykurovania – výmena radiátorov a pece na kúrenie a výmena ohrievača teplej vody.

 Interiér materskej školy je vybavený novým nábytkom a postupne dopĺňaný pomôckami. V každej triede je nainštalovaná interaktívna tabuľa s projektorom a trieda je vybavená počítačom. Počítače sú však zastarané a softvéri taktiež. V materskej škole je internet, ktorý však nevyhovuje požiadavkám školy, je pomalý aj napriek tomu, že bolo vymenené nové zariadenie. Nábytok v triedach aj šatniach je nový a postupne sa dopĺňa o nové kusy nábytku. Potrebné je ho ešte doplniť o nové stoličky. V každej triede je zakúpený nový koberec..

 Exteriér MŠ je v spolupráci s rodičmi upravovaný a opravovaný. Bola zakúpená nová preliezačka, je potrebná oprava plota, výmena vonkajšieho kabinetu na detské dopravné prostriedky a bola podaná žiadosť o úpravu a redukciu prerastených a chorých drevín.

**9.Údaje o finančnom a hmotnom zabezpečení.**

Zriaďovateľom pridelený objem finančných prostriedkov na rok : 109 400

Mzdy: 73 000

*Náklady z pridelených finančných prostriedkov:*

- náklady ŠJ 623 Eur, chladnička 179, pracovné stoly1012, pracovné odevy 150 eur

- čistiace prostriedky do MŠ 200 Eur

- náklady na energie a prevádzku materskej školy(z toho koks cca 4000 Eur, revízia komína

 120 Eur, revízia kotolne 60 Eur, revízia elektrospotrebičov a zariadenia 540 eur a iné revízie

- pracovné oblečenie 210 Eur

- nákup didaktických pomôcok, výtvarných pomôcok a učebného softvéru 1190 Eur

- lyžiarsky výcvik 900 Eur

- škola v prírode 1080 Eur

- úrazové poistenie detí 210 Eur

- opravy a havárie 460 Eur

- drobné opravy a nákupy 215 Eur

- kancelárske potreby, tonery

- sanácia triedy so sanačnými omietkami

- telefón ,voda, el. energia, internet

*Vlastné príjmy MŠ získava z finančných prostriedkov rodičov:*

Sponzorsky sa opravuje, rekonštruuje exteriér MŠ, oplotenie, nátery drevených altánkov, preliezačiek,..

Sponzorsky je škola zásobovaná papierom na kreslenie, kancelárskym papierom, toaletným papierom, tekutým mydlom, papierovými obrúskami. Niektorý výtvarný materiál, hračky, didaktické pomôcky, odborné časopisy, detské knihy, pracovné zošity, doprava na spoločné akcie, divadelné predstavenia a všetky akcie vyžadujúce financie sú hradené z účtu rodičov..

**10. Hodnotenie hlavných cieľov školy.**

 V školskom roku 2016/2017sme pracovali podľa nového školského vzdelávacieho programu s názvom ,,*Paletko“.*

Hlavnými cieľmi na školský rok boli:

1.Vo výchovno – vzdelávacom procese diferencovať výchovno-vzdelávacie požiadavky vzhľadom na vekové a individuálne osobitosti a učebné štýly, v plnej miere využívať hrové činnosti, posilňovať sebadôveru a sebaúctu dieťaťa, pri získavaní nových poznatkov a zručností motivovať deti k samostatnému získavaniu informácií, využívať zážitkové učenie a úzko spolupracovať s rodinou.

2. Dodržiavať práva dieťaťa, umožniť deťom podieľať sa na tvorbe pravidiel v triede, podporovať uvedomelú disciplínu detí, rozširovať povedomie detí o existencií rôznych národov, rozvíjať individuálne potreby dieťaťa, stimulovať sociálny, emocionálny a morálny vývin dieťaťa, viesť deti k chápaniu potrieb iných a podporovať rozvoj zdravého životného štýlu.

3.Ako súčasť rozvoja osobnosti dieťaťa rozvíjať potrebu poznávať životné prostredie, chrániť životné prostredie a uvedomovať si jeho dôležitosť pre život všetkých organizmov a človeka.

4.Výchovou k umeniu vplývať na rozvoj celkovej osobnosti dieťaťa, vytvárať pocit uspokojenia prežívaním kladného pocitu zo zážitku, rozvíjať tvorivosť, originalitu, podporovať rozvoj talentu a rozvoj kultúrneho povedomia detí i rodičov.

 5.Pripraviť dieťa na bezproblémový vstup do ZŠ rozvíjaním všetkých stránok osobnosti dieťaťa.

Učebné osnovy ŠkVP sme plnili týždennými témami s dodržaním všeobecných didaktických zásad, plánovali sme ciele zodpovedajúce schopnostiam a možnostiam detí, rešpektovaním individuálnych osobitostí. Používali sme terminológiu v súlade s platnou legislatívou. Počas výchovno - vzdelávacieho procesu sme sa uplatňovali humánny prístup k deťom, princíp aktivity dieťaťa. Dominantnou metódou bola hra, zážitkové učenie, riešenie problémových situácií. Využívali sme nové progresívne metódy a formy, snažili sme sa viesť deti k samostatnému získavaniu informácií a poznatkov a ich následnému upevneniu využitiu pri riešení úloh. V pedagogickom prístupe sme venovali zvýšenú pozornosť rozvíjaniu emocionálnej stránke osobnosti dieťaťa, rešpektovali sme dieťa ako osobnosť, jeho práva, ale aj zmyslu pre plnenie požiadaviek a vytváranie osobnej zodpovednosti.

**V hrových činnostiach** s edukačným zámerom sme formovali morálne vzťahy, empatiu, kooperáciu a celkovo prosociálne cítenie a spolupatričnosť. Podporovali sme vytváranie priateľských vzťahov, učili riešiť konflikty, vzájomne si pomáhať, ospravedlniť sa a správať sa zodpovedne. Najprv sme spoločne s deťmi utvárali a potom prehlbovali a upevňovali pravidlá správania sa detí. Utvárali sme podmienky a príležitosti na individuálne a aj skupinové hry.

**V zdravotných cvičeniach**, ktoré sme vopred plánovali a denne realizovali sme prostredníctvom zdravotných cvikov upevňovali správne držanie tela, precvičovali všetky svalové oblasti, rozvíjali lokomočné pohyby, rôzne pohybové zručnosti a utvárali kladný vzťah k cvičeniu a k pohybu. V súťaživých pohybových aktivitách sme rozvíjali spolupatričnosť, vzájomnú podporu, športového ducha a zmysel pre fair play. Deti veľmi rady športujú, cvičia s radosťou a sú pohybovo zdatné.

**Vo vzdelávacích aktivitách** sme uplatňovali spontánne i zámerné učenie, zaraďovali sme ich počas všetkých činnosti podľa potreby. Využívali sme vzniknuté náhodné situácie ale aj plánované aktivity. Vo zvýšenej miere sme využívali skupinové činnosti a činnosti jednotlivca. Na najnižšiu mieru sme eliminovali frontálne učenie. V kladení výchovno-vzdelávacích požiadaviek sme sa snažili pristupovať individuálne ku každému dieťaťu, zadávali úlohy tak, aby dieťa progresívne rozvíjali a zároveň motivovali k zlepšeniu a nie odrádzali od činnosti.

**Digitálne kompetencie**

V edukačnom procese sme využívali digitálne technológie (počítač IT, Bee- Bot), čím sme rozvíjali digitálnu gramotnosť.Na interaktívnej tabuli sme mali možnosť v plnej miere rozvíjať informačné kompetencie detí a základy digitálnych technológii.Využívali sme rôzne učebné softvéry napr. Dopravná výchova, Vševedka v rôznych prostrediach, Dieťa a svet, Geometria pre najmenších a iné, vo výtvarných aktivitách RNA a iné, ktoré ma MŠ zakúpené. P. uč absolvovali kontinuálne vzdelávaniav tejto oblasti a dokážu pracovať v rôznych programoch a pripraviť si prezentáciu a úlohy pre deti na rôzne témy.

**Komunikačné kompetencie**

U detí sme rozvíjali schopnosť vyjadriť myšlienku, svoj názor, vyjadrovať sa spisovným jazykom, rozvíjali sme gramatickú správnosť, správnu výslovnosť a rozširovali slovnú zásobu a súvislé vyjadrovanie. Postupne sa u detí zdokonaľovala výslovnosť hlások, správna intonácia slovenského jazyka. Prostredníctvom pripravených vzdelávacích aktivít sme stimulovali spontánny rečový prejav, schopnosť rešpektovať hovoriaceho a osvojovať si pravidlá dialógu. Rozvíjal sa kultivovaný prejav s využívaním artikulačných, rečových, sluchových a rytmických hier so slovami, slovné hádanky, spevácke činnosti, spoločné rozhovory, rozprávanie zážitkov, príbehov podľa obrázkov, skutočnosti, prednes, recitácia, dramatizácia, grafické napodobňovanie symbolov, tvarov, čísel, písmen. Rešpektovali sme vekové možnosti každej skupiny. V mladšej vekovej skupine sme viedli k schopnosti vypovedať myšlienku a k odvahe k rečovému prejavu. Reč bola pozitívne ovplyvňovaná podnetnosťou prostredia v triede, rekvizitami, učebnými pomôckami knihami, encyklopédiami, maľovaným čítaním, čo podporovalo aj predčitateľskú gramotnosť. Deti majú v triedach centrá kníh, ktoré sú označené podľa druhu - vzdelávacie, rozprávkové a leporelá. Manipuláciou s knihami, encyklopédiami, návštevou knižnice sa deti oboznamovali s písanou formou jazyka, s rôznymi druhmi kníh a žánrov, poznávali nové slová v spojitosti tvorby slovesného umenia. Zamerali sme sa na rozvoj kontextového, významového , ortografického a fonologického procesora. Deti sa učili schopnosti pochopiť grafický znak písmeno a následne slovo, ako nositeľa konkrétnej informácie a obsahu, Cudzí jazyk si deti osvojovali v krúžku anglického jazyka v najstaršej vekovej skupine pod vedením lektora, pracovalo v ňom **15**detí.

**Problémové oblasti :** Najväčší nedostatok bol opäť vo výslovnosti. Spolupracovali sme s SCŠPP v Martine pracovníčka centra pracovala so skupinou detí so zlou výslovnosťou. Deti majú aj  príliš hlasný prejav, ktorý sa musel postupne upravovať, ale aj naďalej u niektorých detí pretrváva. Problémy mávajú deti aj s udržaním pozornosti a počúvaním druhého.

**Matematické kompetencie a kompetencie v oblasti vedy a techniky**

Pomocou prirodzených činností sme vytvorili podmienky na experimentovanie,objavovanie súvislostí medzi vlastnými poznatkami a skúsenosťami. Dôležitá bola motivácia, zvedavosť detí, ktorú sme využívali na prekonávanie prekážok v učení a zaraďovaním netradičných stratégií a tvorivých aktivít a využívaním prvkov moderného umenia. Deti sa dokážu rýchlo zmotivovať a zaujať pre novú činnosť a vytrvať pri činnosti až dokonca, až na niektoré deti, ku ktorým individuálne pristupujeme. Najviac sa nám osvedčila hra a praktické činnosti.

V hodnotení sme často využívali pochvalu a sebahodnotenie, hodnotenie iných a podporovali zdravé sebavedomie. Rozvíjali sme elementárne základy kritického a tvorivého myslenia, riešenie problémov pri uplatňovaní vlastných predstáv a poznatkov, využívali sme pokus a omyl a iné aktivizujúce metódy. Využívali sme na to netradičné formy, exkurzie, zážitkové učenie, praktické činnosti, pozorovanie, zadávanie úloh aj domov. Viedli sme deti k samostatnému získavaniu informácií prostredníctvom kníh a internetu. Pri práci s knihami, s detskými encyklopédiami si mohli overiť už aj získané vedomosti. Raz mesačne sme uskutočňovali prírodovedné experimentálne aktivity, v ktorých deti poznávali rôzne fyzikálne javy či prírodné zákonitosti vo vlastnom procese objavovania poznatkov. U predškolákov sme sa zamerali na matematické predstavy a na oblasti, ktoré po depistáži školskej pripravenosti sa ukázali ako problémové, rozvíjali sme smerovú orientáciu vľavo – vpravo, poznávanie geom. tvarov a telies v praktických činnostiach a pod.

Pri oboznamovaní sa so živou i neživou prírodou sme kládli dôraz na ochranársky postoj k životnému prostrediu, kladný vzťah k zdravým potravinám, k čistej vode, k separovaniu odpadkov a k prevencii pred znečisťovaním a poškodzovaním životného prostredia.

 Základy bezpečného správania sa na ceste a uvedomovanie si pravidla cestnej premávky vidieť a byť videný sme upevňovali prakticky v teréne a na dopravnom ihrisku a v dopravnej súťaží, nakoľko sa ukázalo, že teoretické vedomosti deti majú osvojené.

**Psychomotorické kompetencie**

Vytvárali sme dostatočný priestor na spontánnu aktivitu dieťaťa. Snažili sme sa poskytnúť deťom dostatočné množstvo pohybu, aby im pohyb pomáhal sa zbaviť psycho - fyzického napätia, utvárať si stav telesnej a duševnej rovnováhy a vytvoriť celkovú pohodu organizmu.

Rozvíjali sme sebaobslužné činnosti, každodenne sme využívali pobyt vonku a  školskú záhradu na pohybové aktivity a rôzne telocvičné náradie, ktoré mali deti k dispozícii v každej triede.

Okrem hrubej motoriky sme sa venovali aj jemnej motorike, ktorá zaostávala. Pracovali sme s rôznymi skladačkami, strihali, naliepali, tvorili z rôznych materiálov a osobitnú časť sme venovali grafomotorike. Predškoláci pracovali s pracovnými zošitmi a okrem toho sme využívali aj iné dostupné pomôcky ako kresba na IT,...pozornosť sme venovali viazaniu šnúrok, jedeniu s príborom a udržiavanie poriadku pri pracovných činnostiach.

**Problémové oblasti:**

Niektoré deti nemajú vo veku 4 rokov osvojené správne držanie grafického materiálu.

Aj v tomto roku sme konštatovali, že mnohé novoprijaté deti nemajú vytvorené stravovacie

 návyky, nedokážu prijímať potravu a nátierky. Rodičia vyžadujú len suchý chlieb. Mnoho

detí, ktoré prídu do materskej školy nemajú osvojené hygienické a žiadne sebaobslužné

návyky a veľmi ťažko zvládajú adaptáciu.

V januári sa uskutočnil lyžiarsky výcvik v Jasenskej doline s deťmi 5-6 a 4-5 ročnými v spolupráci s FATRASKI. Zúčastnilo sa ho 28 detí.

V októbri sa uskutočnil plavecký výcvik v Dolnom Kubíne . Zúčastnilo sa ho 28detí.

V júni sa uskutočnila škola v prírode v Brezovici na Orave v počte 15 detí.

Na konci školského roka sme organizovali školskú olympiádu a pravidelne sme sa pripravovali na Turčiansky trojboj, ktorého sme sa zúčastnili v máji Na  Jarnom behu primátora vo Vrútkach sme obsadili dve miesta.

**Sociálne kompetencie a personálne kompetencie**

Vytvárali sme bohatý priestor na získavanie mravných návykov, spôsobov kultúrneho správania, vytvorili sme bohaté prostredie na citové zážitky, krásy dobra, múdrosti a dostatok podnetov na zamyslenie. Raz mesačne sme zaraďovali aktivitu v rámci projektu Škola priateľská deťom kde sme deťom pomocou príbehov, rozprávok, bájok, tvorivej dramatiky a iných foriem poukazovali na dôsledky dobra, zla a nevhodného správania.

Všestranne sme kultivovali detskú osobnosť, rozvíjali sme tvorivé schopnosti, estetickú vnímavosť, zmyslové poznávanie, predstavivosť a fantáziu. Hlavne u predškolákov bolo potrebné, aby dieťa zvládlo nápor na svoju osobu pri nástupe do ZŠ. Pre to zvládnutie sme rozvíjali schopnosť sebareflexie, dokázať správne vyhodnotiť svoje správanie a zmeniť ho. Sebahodnotenie sme rozvíjali vhodnými aktivitami inscenačného charakteru, metódou tvorivej dramatiky, rolovej hry, kde sme v modelových situáciach analyzovali správanie jednotlivých osôb, tým si dieťa uvedomovalo hrané situácie viaczmyslovo.

.

**Problémové oblasti:**

Najväčším problémom je agresia detí, hľadali sme príčiny, konzultovali s rodičmi, poskytli odbornú literatúru. V niektorých prípadoch sa podarilo tieto prejavy odstrániť, záležalo od spolupráce s rodičom a od jeho prístupnosti, snahy a hlavne pripustenia, že jeho dieťa má problém. Navštívili sme seminár na tému Agresia u detí v predškolskom veku.

V rámci úspešného zaškolenia detí sme spolupracovali s CPPPaP v Martine a bola vykonaná depistáž školskej pripravenosti detí.

 .

Využívali sme rozličné stratégie, aby sa u detí získané poznatky udržali v pamäti, čo najdlhší čas.

Naša MŠ aj tento rok využívala vo výchovno- vzdelávacej činnosti moderné umenie a jej rôzne formy, aby deťom zatraktívnila cestu poznania a aby prostredníctvom citových zážitkov a tvorivých aktivít si ľahšie zapamätali získané vedomosti. Deti vnímali rôzne umelecké diela, ktoré sme následne interpretovali, oboznámili sa s pojmami portrét, pracovali s umením land art, pop art, eat -art, body- art, opart, readymade, tvorili ako konštruktivisti, vnímali abstraktné obrazy, vytvárali koláž, frotáž, asambláž, geometrickú abstrakciu a iné.

**11. Voľnočasové aktivity**

Spolupracovali sme s ZUŠ F. Kafendu vo Vrútkach. Deti 4-6 ročné navštevovali výtvarný krúžok, ich práce boli prezentované v mnohých výtvarných súťažiach. Hudobno-pohybové kompetencie mali nadmieru rozvinuté dievčatá i chlapci a svoje schopnosti využívali v triede a motivovali aj iné deti a zúročili ich v tanečnom krúžku v spolupráci so ZUŠ Frica Kafendu vo Vrútkach. Tanečný krúžok navštevovali deti 4-6 ročné.

V spolupráci s CVČ deti navštevovali krúžok ,,Hravá angličtina“

Aj v uplynulom šk. roku sme boli **Škola spolupracujúca s projektom Škola priateľská deťom**. Do Týždňa detských radostí sme zaradili aj Deň národov, v ktorom deti spoznali zvyky, kultúru a jedlo jednotlivých národov, organizovali sme v predaj vianočných pohľadníc a finančný výťažok poskytli UNICEF.

**10.** **Spolupráca s rodinou a ostatnou komunitou.**

 V rámci spolupráce s rodičmi sme na školskom dvore sme opäť upravili prerastené dreviny, natreli drevené altánky, lavičky, zadovážili nové lavičky, preliezačky, opravili a natreli hlavnú bránu a bráničku, upravili kvetinový záhon, položili gumené kocky pod preliezačkou. Spolupráca s rodinou je na veľmi dobrej úrovni,či už v materiálnej pomoci alebo pri príprave aktivít pre deti, aj účasti na spoločných stretnutiach a v spolupráci na akciách školy. Na začiatku šk. roka sa uskutočnili triedne schôdzky s názvami ,,Máme doma predškoláka“ a Máme doma škôlkára. Rozvíjali sme kultúrne povedomie rodičov o netradičných umeleckých dielach moderného umenia prezentovaním prác detí vytváraných v štýloch moderného umenia.

Uskutočnili sme tieto akcie:

- Mikuláš

- vianočná besiedka

- predaj vianočných pohľadníc

- Týždeň zdravej výživy s ochutnávkou jedál z ovocia a zeleniny pre rodičov

- beseda so stomatologičkou

- tvorivé dielne land- art

- otvorená hodina predškolákov

- tvorivé dielne Panáčik Separáčik

- tvorivé dielne k Veľkej noci

- besiedka pre mamičky

- meranie zraku detí

- oslava a darčeky na MDD

- Dni MŠ- vystúpenie detí

- rozlúčka predškolákov

- upravenie bylinkovej záhradky

- karneval

- spoločná brigáda

- fotenie detí

Spolupracovali sme so **ZŠ H. Zelinovej vo Vrútkach** v rámci ľahkého prechodu deti do ZŠ a zápisu do ZŠ. Zúčastnili sme sa na otvorenej hodine v ZŠ. Spolupráca prebiehala aj medzi **mestskou a štátnou políciou** spoločnými aktivitami na témy: doprava, drogy, slušné správanie na ulici. Pozornosť sme venovali rozvoju **spolupráce s firmou Brantner Martin**, **Mestskou knižnicou Hany Zelinovej**, **ZUŠ Frica Kafendu a CVČ DOMINO**, v spolupráci s **FALCK** sme uskutočnili Deň zdravia.

 V rámci školskej pripravenosti sme spolupracovali s **Centrom pedagogicko-psychologického poradenstva a prevencie v Martine** – depistáž školskej pripravenosti a v rámci odstraňovania nesprávnej výslovnosti detí **so SCŠPP v Martine**.

Aj v uplynulom šk. roku sme boli **Škola spolupracujúca s projektom Škola priateľská deťom**. Do Týždňa detských radostí sme zaradili aj Deň národov, v ktorom deti spoznali zvyky, kultúru a jedlo jednotlivých národov, organizovali sme v predaj vianočných pohľadníc a finančný výťažok poskytli UNICEF.

Vytýčené ciele sa nám podarilo splniť a do budúceho školského roku navrhujeme tieto odporúčania:

* naďalej spolupracovať v projekte ,,Škola priateľská k deťom“ a na projekte Paletko Separuje
* výchovno- vzdelávaciu činnosť doplniť o nové projekty – Hravo zdravo, S Paletkom bezpečne, Včielka Maja, Od umenia k matematike
* zrekonštruovať sociálne zariadenie v 2. triede
* pripraviť oslavu výročia založenia MŠ
* v spolupráci s rodičmi uskutočniť akciu Cvičíme s deťmi

S obsahom hodnotiacej správy boli oboznámené pedagogické zamestnankyne na pedagogickej rade dňa 30. 08. 2017

**Vyjadrenie Rady školy pri MŠ Francúzskych partizánov vo Vrútkach :**

 Rada MŠ schválila Správu o výchovno-vzdelávacej činnosti, jej výsledkoch a podmienkach v Materskej škole na Ulici francúzskych partizánov vo Vrútkach za školský rok 2016/2017 dňa 28. 09. 2017.